Okresná prokuratúra Žilina 
Moyzesova 20, 011 56 Žilina 1 	

Sp. zn. : 4 Pv 143/12/5511	Žilina, 2.7.2012
EEČ : 2-43-282-2012

U Z N E S E N I E

Trestná vec:	obvinený XXXXX  
Prečin:	Skrátenie dane a poistného podľa § 276 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Ako zodpovedná osoba zastupujúca podnikateľský subjekt XXXXX, XXXXX, DIČ XXXXX, IČO XXXXX, dňa 31.03.2009 podal na Daňový úrad Kysucké Nové Mesto daňové priznanie k dani z príjmov fyzickej osoby za zdaňovacie obdobie r. 2008, v ktorom vykázal daňovú povinnosť vo výške 112.836,- Sk, pričom si za zdaňovacie obdobie roku 2008 zaúčtoval a následne do výdavkovej položky daňového priznania zahrnul dodávateľské faktúry č. 01/2008 zo dňa 15.04.2008 na sumu 41.000,- Sk, č. 02/2008 zo dňa 20.05.2008 na sumu 38.900,- Sk, č. 03/2008 zo dňa 20.06.2008 na sumu 38.900,- Sk, č. 04/2008 zo dňa 20.08.2008 na sumu 48.300,- Sk, č. 5 zo dňa 20.09.2008 na sumu 21.400,- Sk a č. 6/2008 na sumu 49.000,- Sk, teda všetky faktúry v celkovej sume 237.500,- Sk od dodávateľa XXXXX, XXXXX, XXXXX, DIČ XXXXX, IČO XXXXX, za prevedenie rôznych prác, ku ktorým zdaniteľným plneniam však nidky nedošlo, čím si takto znížil daňový základ v celkovej výške 237.500,- Sk a takto za uvedené obdobie skrátil daň z príjmu fyzických osôb o sumu 33.196,- Sk (1.101,90 €)

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Vyšetrovateľ OR PZ Čadca, OKP OEK uznesením pod sp. zn. ČVS:ORP-154/OEK-CA-2012 zo dňa 05.04.2012 podľa § 206 ods. 1 Tr. por. vzniesol obvinenie XXXXX za prečin skrátenia dane a poistného podľa § 276 ods. 1 Tr. zák. na tom skutkovom základe, ako je uvedené vo výrokovej časti tohto uznesenia.
     	Vzhľadom na priznanie sa obvineného ku skutku, jeho oľutovanie, súhlas obvineného s podmienečným zastavením trestného stíhania, ako aj na trestnú sadzbu za takýto trestný čin, ustanovenú zákonom účinným v čase spáchania skutku, som sa stotožnil s konečným návrhom vyšetrovateľa podmienečne zastaviť trestné stíhanie obvineného. 
     	Podmienkou pre rozhodnutie o podmienečnom zastavení trestného stíhania, vyplývajúcou z § 216 ods. 1 písm. a) Trestného poriadku, je vyhlásenie obvineného, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne. 
V danom prípade bola splnená podmienka priznania sa obvineného, ktorý tak učinil do zápisnice o výpovedi obvineného k danému skutku, pričom pravdivosti jeho priznania nasvedčuje obsah spisového materiálu.
Zároveň možno konštatovať, že obvinený dodatočne uhradil skrátenú daň z príjmu fyzických osôb, o čom svedčí fotokópia ústrižku poštového peňažného poukazu.
	Preskúmaním predmetného spisového materiálu som zistil, že obvinený podľa odpisu registra trestov GP SR doposiaľ nebol súdom odsúdený, nebolo voči nemu podmienečne zastavené trestné stíhanie, schválený zmier ani neboli zistené iné závady v správaní obvineného, ktoré by bránili rozhodnutiu o podmienečnom zastavení trestného stíhania. 
	Konštatujem, že v predmetnej veci ide o konanie o trestnom čine, na ktorý zákon v čase spáchania skutku ustanovoval trest odňatia slobody, ktorého horná hranica neprevyšuje 5 rokov, obvinený s podmienečným zastavením trestného stíhania súhlasí. Skúšobnú dobu obvinenému pri podmienečnom zastavení jeho trestného stíhania určujem v trvaní 1 rok, teda na samej dolnej hranici, pričom táto začína plynúť dňom právoplatnosti tohto uznesenia. 
	Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia.

	Obvineného zároveň upozorňujem, že podľa § 217 ods. 1 Tr. por. v priebehu skúšobnej doby bude viesť riadny život, prokurátor rozhodne, že sa  osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Pekara
prokurátor